Partizan Stadion

A Partizan Stadion (szerbülːСтадион Партизанa / Stadion Partizana) egy labdarúgó és atlétikai stadion Belgrádban, Szerbiában. Befogadóképessége 32 710 fő. A Humska utca 1. szám alatt található, a stadion a Partizan Belgrád otthonául szolgál, de a csapat fő riválisa, a Crvena zvezda is itt játszotta mérkőzéseit 1959 és 1963 között, mielőtt átköltöztek volna a Marakana Stadionba. Korábbi neve JNA Stadion (szerbül: Стадион ЈНА (Стадион Југословенске народне армије) / Stadion JNA (Stadion Jugoslovenske narodne Armije)), amely sokáig a szerb Ifjúsági Nap felvonulásainak helyszíne volt. Mind a mai nap, a volt Jugoszlávia területén így hívják a stadiont. A Grobari, a Partizan hírhedt szurkolói csoportjának törzshelye. A stadion négy oldali lelátóval rendelkezik: a déli, az északi, a nyugati és a keleti. Átalakítása előtt telt ház esetén a maximális befogadóképessége 50 000 fő volt. Tervezik a jelenlegi stadion bővítését, felújítását, illetve szóba került, hogy új helyen építenék újjá. A Mob Lab és a Marazzi-Paul svájci cégek 38 ezer férőhelyes, multifunkcionális stadion látványterveit mutatták be, és a munkálatok 2006-ban indultak volna, előbb elhalasztották, majd végleg törölték. Története A stadion építése a második világháború befejezése után kezdődött a BSK Stadion helyén, amely korábban a jugoszláv válogatott és a BSK Belgrád otthona volt. 1948-tól 1951-ig tartottak a munkálatok, melyben a Jugoszláv Néphadsereg segédkezett. Bár a stadion nem volt teljesen kész, az első mérkőzést 1949. október 9-én játszotta Jugoszlávia és Franciaország (1–1). A hivatalos átadásra 1951. december 22-én, a Jugoszláv Néphadsereg napján került sor. 1957-ben és 1987-ben a stadion adott otthont az ifjúsági felvonulásnak és minden év május 25-én itt tartották az Ifjúság közvetítése elnevezésű atlétikai versenyt. A versenyt Josip Broz Tito tiszteletére rendezték meg, a váltófutás Tito szülővárosából, Kumrovecből indult és a JNA Stadionban volt a befutó. 1957. április 1-jén adták át az első elektronikus eredményjelzőt, amit első alkalommal a Partizan és az FK Vardar mérkőzésén használtak 1957. november 30-án. A stadion volt az 1962-es Atlétikai Európa-bajnokság helyszíne szeptember 12. és 16. között. 1989-ben az FK Partizan megvásárolta a tulajdonjogot a Néphadseregtől, ekkor lett a stadion hivatalos neve Partizan Stadion. Akkor mintegy ötvenezer ülőhellyel rendelkezett, 15 924 ülőhely, 33 000 állóhely és 585 felszerelhető ülés volt benne, ezt még abban az évben a felújítások során 32 710-re növelték. 2010-ben a Partizan Bajnokok Ligája szereplése miatt újabb felújításokat végeztek. A kerítést, amely a lelátórészt vette körül 2,25 méterről 0,70 méterre csökkentették a keleti és nyugati oldalon, új, modern kapukat szereltek fel és modern médiahelységet építettek. Az Arsenal FC elleni augusztus 20-ai csoportmérkőzést majdnem elhalasztották, azonban Wolfgang Stark játékvezető beleegyezett, hogy a találkozót három reflektor világítása mellett játsszák le. 2012 márciusában a régi, 55 éves eredményjelzőt, új LED kijelzősre cserélték, szeptemberben pedig a klub szponzori szerződést kötött a Carlsberg sörgyártó céggel, amely a stadionra is kiterjed. A stadion struktúrája és elrendezése A Partizan Stadionban 32 710 férőhely van elosztva a déli, az északi, a nyugati és a keleti lelátók között. Azok magassága 21 méter (69 láb), szélessége pedig 236 méter (észak-dél) valamint 150 méter (keleti-nyugati), ezeket 30 bejárati és kilépési kapun közelíthetik meg, illetve hagyhatják el a szurkolók. A játéktér mérete 105 68 méter összesen (344 ft × 223 ft), a kandalláberek 1400 luxszal világítják meg. A stadionban két füves pálya, bírói öltöző, sajtópáholy és büfé is található. Területén van még 18 teniszpálya, boksz csarnok, lőtér, tornaterem, orvosi központ és több különböző üzlet. Javaslat egy új stadion építésére 2006-ban a jelenlegi stadiont a svájci Mob Lab cég újratervezte. Az elképzelések szerint az Új Partizan Stadion mintegy 38 000 férőhellyel rendelkezett volna, üzleti parkkal, szállodákkal, irodaházakkal, teniszpályával és multiplex mozival felszerelve. Egyéb rendezvények A sportesemények mellett a stadion számos koncert és más műsor számára is helyt adott. A stadion létesítménye és az akusztikája megfelel mind a helyi, mind pedig a külföldi előadók igényeinek. Bijelo dugme 1979 szeptember 22-én koncertezett itt, de fellépett még az idők során többek közt a YU grupa, a Galija, a Siluete, Generacija 5, a Suncokret, a Prljavo kazalište, Tomaž Domicelj, Obećanje Proljeća, a METAK, Revolver, Prva Ljubav, Senad od Bosne, Opus, Čisti Zrak, Aerodrom, Peta Fiume, Mama rock, Kako, Rok Apoteka, Kilo i po, és Crni Petak. 2004-es World Tour elnevezésű turnéja során fellépett itt a Metallica is. Június 25-én mintegy 25 ezer fő látta a koncertet a helyszínen. Az AC/DC 2009. május 26-án lépett fel itt a Black Ice World Tour turnéja során. A koncertet 40 000 ember látta a helyszínen. Galéria Jegyzetek Külső hivatkozások Hivatalos honlap Archiválva 2013. március 8-i dátummal a Wayback Machine-ben